‏‏‏**מסלול מחקרי לתואר שני בבית הספר למדעי המדינה**

**תנאי קבלה**

* זכאים לתואר ראשון במדעי המדינה בממוצע סופי של 85 לפחות ולא פחות מ- 76 בחוג השני.
* זכאים לתואר ראשון שאינו מדעי המדינה וציונם הממוצע בכל לימודי התואר הראשון היה 85 לפחות, ולא פחות מ–80 בכל חוג. תלמידים אלו יהיו מחויבים בקורסי השלמה בהתאם לדרישות המחלקה, ועליהם להשיג בהם ציון ממוצע משוקלל של 85 לפחות. קורסי ההשלמה נקבעים מתוך מבחר הקורסים הנ״ל, בהתאם ללימודים האקדמיים שהציג המועמד מהתואר הראשון שלו, ובהתאם לדרישות תכנית הלימודים: מבוא לממשל ופוליטיקה, מערכת פוליטית ישראלית, קביעת מדיניות ציבורית, מבוא למחשבה מדינית, מבוא ליחסים בינלאומיים, קורס ברמת סמינר או שעור מתקדם מתכנית ה- ב״א, שיטות מחקר וסטטיסטיקה הסקתית ותיאורית. למידע על קורסי השלמה לקראת לימודי תואר , יש לפנות למזכירות המחלקה הרלוונטית.
* תלמידים במסלול ב' (לא מחקרי) במדעי המדינה עם ממוצע ציונים של 86 לפחות בקורסי הסמסטר הראשון ללימודיהם, יוכלו לעבור למסלול המחקרי במידה ויעמדו בתנאים הבאים: ציון 86 לפחות בקורס גישות ואסכולות, ציון של 80 לפחות בקורס סדנת מחקר. בנוסף לאמור לעיל, כדי לעבור למסלול א', יהיה עליהם גם למצוא מנחה, לקבל את הסכמתו להנחיה ולהגיש מסמך הצהרת כוונות בהתאם להנחיות המפורטות בהמשך הנוהל, עד תום שנה ראשונה של לימודיהם.
* לא יתקבלו תלמידים שממוצע הציונים שלהם נופל מן הנדרש בכל אחת מהקטגוריות.

**משך הלימודים**

* משך הלימודים ללימודי מחקר (מסלול א') הוא עד 3 שנים. לא תתאפשר כל הארכה מעבר למועד זה.

**מהלך הלימודים**

* במהלך הלימודים על התלמיד יהיה לכתוב עבודת תזה ולהשלים 28 שש"ס בהתאם לדרישות המחלקה שאליה הוא משתייך.
* סמינרים מחלקתיים - כל סטודנט מחקרי חייב להיות נוכח ב80% מהסמינרים הניתנים ע"י המחלקה שאליה הוא משתייך בכל שנה"ל שבה הוא לומד.
* למהלך הלימודים במסלול המחקרי ארבעה שלבים שכל אחד מהם כרוך במסמך נפרד: (1) רישום להנחיה הכולל מילוי ואישור טופס הנחיה; (2) הגשה ואישור של הצהרת כוונות; (3) אישור והגשה של הצעת מחקר; (4) הגשה, בדיקה ואישור של התיזה עצמה.

שנה א'**:**

* על הסטודנט למצוא מנחה עד תום השנה הראשונה ללימודיו ולהחתים אותו על **טופס הנחייה** שיקבל ממרכזת המחלקה. בית הספר למדעי המדינה מגביל את מוריו במכסת המונחים שלהם, ולכן על כל מועמד להיוועץ עם מרכזת המחלקה בנוגע לזכאותו של המרצה להנחות אותו.
* קבלת התלמיד להנחיה ע"י המנחה כרוכה באישור **הצהרת כוונות** שהתלמיד הגיש למנחה דרך מזכירות המחלקה הרלבנטית. אישור ההצהרה ע"י המנחה ירשם גם הוא במזכירות.
* המנחה רשאי לאשר את ההצהרה, לדחות אותה, או להציע תיקונים. דחיית ההצהרה פירושה סיום ההתקשרות בין התלמיד והמנחה בנקודה זו.
* המזכירות לא תאשר הגשת הצהרת כוונות לאחר תום השנה הראשונה והתלמיד ייגרע מן המסלול המחקרי.
* היקף ההצהרה עד 400 מילה ועליה לכלול את הרכיבים הבאים:
* נושא העבודה
* שאלת המחקר
* הדרכים שבהן מבקש התלמיד לבחון את שאלת המחקר והתרומה האפשרית
* המשך לימודיו של התלמיד לשנה ב' מותנה בסיום קורסי החובה: ״גישות ואסכולות״ בציון 86 לפחות, סדנת מחקר א' בציון 80 לפחות וסדנת מחקר ב' (איכותנית או כמותנית).
* במידה והסטודנט לא יעמוד בתנאים אלה בתום השנה הראשונה ללימודיו, הוא יועבר למסלול לא מחקרי (מסלול ב') ובכל מקרה לא יוכל להמשיך את לימודיו במסלול המחקרי.

שנה ב'

* על התלמיד להגיש את **הצעת המחקר** לתזה עד תחילת סמסטר ב' של השנה השנייה לכל המאוחר.
* תלמיד לא יוכל להגיש הצעת תזה בטרם למד לפחות שני קורסי בחירה בשנה השנייה בנושא שברצונו לכתוב בו את העבודה.
* לאחר אישור המנחה את הצעת המחקר לתזה, היא תועבר ע"י מרכזת המחלקה לקורא נוסף אחד בהמלצתו של המנחה. השאיפה היא כי הקורא לא ימונה מתוך ביה"ס למדעי המדינה ויכול להיות בתוך האוניברסיטה מחוג אחר או מחוץ לאוניברסיטה.
* עד תום סמסטר ב' בשנה השנייה לכל המאוחר, הצעת המחקר של התלמיד צריכה להיות מאושרת.
* היקפה של ההצעה לא יעלה על 6000 מילים בעברית או 7500 מילים באנגלית ברווח כפול (לא כולל רשימה ביבליוגרפית, שתוגש כנספח להצעה). ההצעה תכלול את המרכיבים הבאים:

1. מבוא
2. שאלת המחקר וחשיבותה
3. ספרות והמסד התיאורטי: סקירת ספרות עדכנית ביחס לנושא המחקר ומיפוי שדה הדיון התיאורטי והאמפירי, שלפיו יגובש המסד התיאורטי והעוגן המושגי של העבודה, וינוסחו השערות המחקר, שיעמדו לבדיקה.
4. שיטות ודרך עיבוד הנתונים: הדרכים, הכלים ושיטות המחקר לבדיקת השערות המחקר (איכותניות וכמותניות). יכלול את הסעיפים העוסקים ב:   
    - משתנים (הגדרות נומינליות ואופרטיביות).

- איסוף נתונים/המדגם, אוכלוסיית מחקר ודרך הפנייה אל הנבדקים.

- כלי מחקר: תיאור עבודת השדה (שאלונים, ניסויים, תצפיות, עבודה על נתונים משניים, סימולציות   
 וכיו"ב).

ה. סיכום: תרומתו הפוטנציאלית של המחקר ומגבלות המחקר.

* רק לאחר אישור הצעת התזה ע"י קורא נוסף, יוכל התלמיד להמשיך ולסיים את כתיבת עבודת התזה.
* במידה והצעת המחקר אינה מאושרת עד סוף סמסטר ב' בשנה השנייה, על התלמיד והמנחה יהיה למלא דו"ח התקדמות מפורט על מצבו האקדמי של התלמיד, שיכלול הסבר מקיף על הסיבות לעיכוב. רק לאחר אישורו ע"י יו"ר וועדת מ"א, יוכל התלמיד לקבל ארכה של סמסטר אחד בלבד. במידה והצעת המחקר לא תאושר עד סוף הסמסטר הנוסף, יופסקו לימודיו של התלמיד באופן סופי.
* עד תום השנה השנייה ללימודיו לכל המאוחר, יהיה על התלמיד לסיים את כל חובות השמיעה בתואר (28 שש"ס).

שנה ג'

* התלמיד יסיים את כתיבת התזה עד תום שנה ג'.
* לא ניתן יהיה להגיש את עבודת הגמר במידה והתלמיד לא סיים את כל חובות השמיעה לתואר והגיש את כל מטלות הקורסים.
* על התלמיד להגיש את התזה לבדיקה צורנית ברשות ללימודים מתקדמים עד ה- 30 לנובמבר של שנה"ל העוקבת לסיום לימודיו.
* לאחר שהבדיקה הצורנית אושרה, על הסטודנט יהיה להגיש למרכזת המחלקה שני עותקים קשיחים של עבודת התזה שלו, חתומים ע"י המנחה.
* לצורך הארכה מעבר לתקופה המותרת של שלוש שנים, יידרש אישור מיוחד של המנחה שבו יהיה עליו לפרט את התקדמותו של התלמיד המצדיקה את מתן הארכה. אישור זה יועבר ליו"ר וועדת מ"א שישקול ויכריע בנושא.
* המנחה, ולאחריו הוועדה, רשאים שלא לאשר הארכה ולדרוש הגשה במועד הנקוב.
* סטודנט שלא עומד בלוח הזמנים הנקוב לעיל, לא יוכל להגיש מועמדות לתזה מצטיינת ולמלגה.
* בשום מקרה לא תינתן אפשרות להאריך את משך הלימודים לתקופה העולה על ארבע שנים לכל היותר וללא חריגים.